钦定古今图书集成/明伦汇编/氏族典/第390卷 > 李金全
## 钦定古今图书集成/明伦汇编/氏族典/第390卷 > 李金全

按《十国春秋》，南唐李金全，其先吐谷浑人。事唐明宗
为厮养，以骁勇善骑射，常从征伐，积功至刺史。天成
中，官龙武节度使，务为贪暴，罢归，献马数百匹，居数
日又献，明宗谓曰：“卿马何多邪？卿在泾州，治状如何？
无乃以马为事乎？”晋高祖时为安远军节度使，金全
素戅直，不奈烦剧。中门使胡汉荣用事，以贪横闻。高
祖征汉荣，还阙，金全护不遣。高祖疑金全有他志，乃
以马全节代之，且召金全还，将有处分。金全惧，遣从
事张纬奉表归附，烈祖纳之。金全至，拜天威统军，出
为镇海军节度使。汉隐帝时，李守贞以河中叛，来乞
师。元宗藉金全威望，以为北面行营招讨使，救河中。
次沂州，方会食，帐中候骑告“北兵数”百并涧皆羸弱，
诸将欲掩击之。金全下令曰：“敢言过涧者斩！”及暮，伏
兵四起，旗帜蔽日，金鼓声闻十馀里，诸将乃服。金全
善料敌，逾月保海州，遂引归。拜右卫圣统军，领义成
军节度使，兼侍中。保大八年，卒于金陵。